Der skulle findes 38 mio. kr. for at opnå balance i budgettet ud fra det tekniske budget. Nu er alle 29 medlemmer af Brønderslev Byråd enige om et budget. Skatten stiger med 0,2%.

Lille skattestigning På forhånd havde borgmester Mikael Klitgaard ikke udelukket en skattestigning, og det er da også blevet til en stigning på 0,2%. - Det var nødvendigt for at få et budget, der hænger sammen og som også tilgodeser udvikling af kommunen. Mikael Klitgaard er dog noget utilfreds med, at en anden del af indtægtssiden, nemlig tilskud som vanskeligt stillet kommune, endnu ikke er på plads. Sure på ministeriet - Det er meget utilfredsstillende, at ministeriet ikke kan give os besked før tidligst i morgen. Vi blev lovet svar i midten af måneden. Byrådet har derfor besluttet at skrive et brev til ministeren og påpege den langsomme sagsbehandling, fortæller Mikael Klitgaard, der regner med, at kommunen får ca. 13 mio. kr. som vanskeligt stillet kommune. Tilfreds med budgettet Borgmester Mikael Klitgaard er selv ganske godt tilfreds med budgettet - Ud fra den opgave vi havde i byrådet, er vi nået frem til et ganske fornuftigt resultat, som både borgere og ansatte kan være tilfredse med. Selvfølgelig bliver der reduceret i budgetterne rundt omkring, men der er ikke tale om, at nogen af de store serviceområder rammes af store besparelser. Og vi skal huske på, at kommunen stadig kommer til at bruge flere penge i 2008, end vi gør i år. Vedtages 11. oktober Byrådet forventes at vedtage budgettet på dets møde d. 11. oktober, og Mikael Klitgaard glæder sig til, det sker. - Det er utrolig vigtigt, at vi har et bredt budgetforlig, og jeg synes, at alle partier har bidraget meget positivt. Alle har vist vilje til forlig. Processen skal ændres - Borgmesteren bebuder, at processen næste år skal laves om. Og det fornemmer han, at byrådet giver opbakning til. - Jeg synes ikke, at det har været optimalt at sidde med et budget med tekniske korrektioner for ca. 60 mio. kr. og en række afdækningsforslag, som det politisk set er svært at gennemføre. Vi må lægge hovederne i blød og finde en bedre løsning.